title: 2014/170/EU: Provedbena odluka Vijeća od 24. ožujka 2014. o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova

text:
               27.3.2014

               HR

               Službeni list Europske unije

               L 91/43

      PROVEDBENA ODLUKA VIJEĆA

   od 24. ožujka 2014.
   o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova
   (2014/170/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 33. stavak 1.,
   uzimajući u obzir prijedlog Europske komisije,
   budući da:
   1.   UVOD

               (1)

               Uredbom (EZ) br. 1005/2008 („Uredba o ribolovu NNN”) uspostavljen je sustav Unije za sprečavanje, suzbijanje i zaustavljanje nezakonitog, neprijavljenog i nereguliranog (NNN) ribolova.

               (2)

               Poglavljem VI. Uredbe o ribolovu NNN utvrđuju se postupak utvrđivanja nekooperativnih trećih zemalja, demarševi u vezi s državama koje su uvrštene u kategoriju nekooperativnih trećih zemalja, uspostavljanje popisa nekooperativnih trećih zemalja, brisanje s popisa nekooperativnih trećih zemalja, objavljivanje popisa nekooperativnih trećih zemalja i sve hitne mjere.

               (3)

               U skladu s člankom 32. Uredbe o ribolovu NNN, Komisija je Odlukom od 15. studenoga 2012. (2). („Odluka od 15. studenoga 2012.”) obavijestila osam trećih zemalja o postojanju mogućnosti da ih se utvrdi kao treće zemlje koje Komisija smatra nekooperativnim trećim zemaljama.

               (4)

               Komisija je u Odluku od 15. studenoga 2012. uključila informacije o bitnim činjenicama i razmatranjima na kojima se temelji navedeno utvrđivanje.

               (5)

               Komisija je također 15. studenoga 2012. zasebnim pismima obavijestila tih osam trećih zemalja o tome da razmatra mogućnost njihovog utvrđivanja kao nekooperativnih trećih zemalja.

               (6)

               Komisija je u tim pismima istaknula da su dotične zemlje, kako bi izbjegle utvrđivanje i prijedlog za formalno uvrštavanje na popis nekooperativnih trećih zemalja kako je predviđeno u člancima 31. i 33. Uredbe o ribolovu NNN, pozvane da, u bliskoj suradnji s Komisijom, izrade plan djelovanja za ispravljanje nedostataka utvrđenih u Odluci Komisije od 15. studenoga 2012.

               (7)

               Komisija je stoga pozvala osam dotičnih trećih zemalja da: i. poduzmu sve potrebne mjere za provedbu djelovanja sadržanih u planovima djelovanja koje je predložila Komisija; ii. ocijene provedbu djelovanja sadržanih u planovima djelovanja koje je predložila Komisija; iii. svakih šest mjeseci Komisiji dostavljaju detaljna izvješća s ocjenom provedbe svakog djelovanja s obzirom na, između ostalog, njihovu pojedinačnu i/ili ukupnu djelotvornost u osiguravanju sustava kontrole u ribarstvu koji u potpunosti ispunjava propisane zahtjeve.

               (8)

               Tih osam trećih zemalja dobilo je mogućnost da upute pisane odgovore o pitanjima koja su izričito navedena u Odluci od 15. studenoga 2012. te drugim relevantnim informacijama. Na taj im je način omogućeno da predlože dokaze kako bi opovrgnule ili upotpunile činjenice navedene u Odluci od 15. studenoga 2012. ili kako bi, prema potrebi, donijele plan djelovanja za poboljšanje stanja i poduzele mjere za ispravljanje stanja. Tim je zemljama osigurano pravo da traže ili pružaju dodatne informacije.

               (9)

               Komisija je 15. studenoga 2012. pokrenula postupak dijaloga s tih osam trećih zemalja te je istaknula da razdoblje od šest mjeseci u načelu smatra dostatnim za postizanje dogovora o predmetu o kojem je u ovom slučaju riječ.

               (10)

               Komisija je nastavila tražiti i provjeravati sve informacije koje je smatrala potrebnima. Razmotrene su i uzete u obzir sve usmene i pisane primjedbe koje je dostavilo tih osam zemalja slijedom Odluke od 15. studenoga 2012. Tih je osam zemalja usmenim ili pisanim putem obavješćivano o razmatranjima Komisije.

               (11)

               Provedbenom odlukom Komisije od 26. studenoga 2013. (3) („Provedbena odluka od 26. studenoga 2013.”). utvrđeno je da su Belize, Kraljevina Kambodža i Republika Gvineja nekooperativne treće zemlje u borbi protiv ribolova NNN. U skladu s Uredbom o ribolovu NNN, Komisija je navela razloge zbog kojih je smatrala da te tri zemlje nisu ispunile svoje obveze prema međunarodnom pravu da kao države zastave, države luke, obalne države ili države trgovine poduzmu djelovanje radi sprečavanja, suzbijajanja i zaustavljanja ribolova NNN.

               (12)

               Provedbenu odluku Vijeća o uvrštavanju Belizea, Kraljevine Kambodže i Republike Gvineje na popis nekooperativnih trećih zemalja u borbi protiv ribolova NNN trebalo bi stoga, u kontekstu provedbe Uredbe o ribolovu NNN, donijeti kao rezultat istražnog postupka i postupka dijaloga provedenih u skladu s bitnim zahtjevima i postupovnim zahtjevima koji su utvrđeni u Uredbi o ribolovu NNN. Ti istražni postupci i postupci dijaloga, uključujući razmijenjenu korespondenciju i održane sastanke, te Odluku od 15. studenoga 2012. i Provedbenu odluku od 26. studenoga 2013. temelj su ove Odluke, a razlozi na kojima se ona temelji su isti. Odluka o uvrštavanju Belizea, Kraljevine Kambodže i Republike Gvineje na popis nekooperativnih trećih zemalja u borbi protiv ribolova NNN trebala bi uključivati posljedice navedene u članku 38. Uredbe o ribolovu NNN.

               (13)

               Na temelju članka 34. stavkom 1. Uredbe o ribolovu NNN, Vijeće kvalificiranom većinom na prijedlog Komisije briše treću zemlju s popisa nekooperativnih trećih zemalja ako dotična treća zemlja dokaže da je stanje zbog kojeg je bila uvrštena na taj popis ispravljeno. Pri donošenju odluke o brisanju s popisa mora se u obzir uzeti i to jesu li dotične treće zemlje koje su uvrštene na popis poduzele konkretne mjere kojima mogu postići trajno poboljšanje stanja.

         2.   POSTUPAK U VEZI S BELIZEOM

               (14)

               Komisija je 15. studenoga 2012., na temelju članka 32. Uredbe o ribolovu NNN, obavijestila Belize da razmatra mogućnost utvrđivanja Belizea kao nekooperativne treće zemlje i pozvala Belize da u bliskoj suradnji sa službama Komisije izradi plan djelovanja za ispravljanje nedostataka utvrđenih u Odluci od 15. studenoga 2012. U razdoblju od prosinca 2012. do kolovoza 2013. Belize je dostavio pisane podneske u kojima je iznio svoja stajališta i sastao se s Komisijom kako bi raspravili predmet. Komisija je relevantne informacije Belizeu dostavila pisanim putem. Komisija je nastavila tražiti i provjeravati sve informacije koje je smatrala potrebnima. Razmotrene su i uzete u obzir sve usmene i pisane primjedbe koje je Belize dostavio slijedom Odluke od 15. studenoga 2012., te je Belize usmenim ili pisanim putem obavješćivan o razmatranjima Komisije. Komisija je zauzela stajalište da Belize nije u dostatnoj mjeri riješio pitanja koja izazivaju zabrinutost i nedostatke kako su opisani u Odluci od 15. studenoga 2012. Osim toga, Komisija je zaključila da mjere predložene u planu djelovanja koji je iznio Belize nisu u potpunosti provedene.

         3.   UTVRĐIVANJE BELIZEA KAO NEKOOPERATIVNE TREĆE ZEMLJE

               (15)

               U Odluci od 15. studenoga 2012. Komisija je analizirala dužnosti Belizea i provela evaluaciju ispunjavanja međunarodnih obveza koje Belize ima kao država zastave, država luke, obalna država ili država trgovine. Za potrebe tog pregleda Komisija je u obzir uzela parametre navedene u članku 31. stavcima od 4. do 7. Uredbe o ribolovu NNN. Komisija je ispitala, uzevši u obzir sve relevantne informacije koje je o tome dostavio Belize, usklađenost Belizea s nalazima iznesenima u Odluci od 15. studenoga 2012. te predloženi plan djelovanja kao i mjere poduzete za ispravljanje stanja.

               (16)

               Glavni nedostatci koje je Komisija utvrdila u predloženom planu djelovanja odnosili su se na više propuštanja ispunjavanja obveza propisanih međunarodnim pravom, posebno u vezi s nedonošenjem odgovarajućeg pravnog okvira, nepostojanjem odgovarajućeg i učinkovitog praćenja, nepostojanjem režima kontrole i režima inspekcijskih pregleda, nepostojanjem sustava kažnjavanja koji bi imao odvraćajući učinak te nepravilnom provedbom programa certificiranja ulova. Drugi se utvrđeni nedostaci općenitije odnose na ispunjavanje međunarodnih obveza, uključujući preporuke i rezolucije regionalnih organizacija za upravljanje u ribarstvu (ROUR) te uvjete za registraciju plovila u skladu s međunarodnim pravom. Također je utvrđeno nepoštovanje preporuka i rezolucija mjerodavnih tijela, kao što je Međunarodni plan djelovanja za sprečavanje, suzbijanje i zaustavljanje nezakonitog, neprijavljenog i nereguliranog ribolova koji su donijeli Ujedinjeni narodi (IPOA-UN). Međutim, nepoštovanje neobvezujućih preporuka i rezolucija uzeto je u obzir samo kao popratni dokaz, a ne kao osnova za uvrštavanje.

               (17)

               U Provedbenoj odluci od 26. studenoga 2013., Komisija je na temelju Uredbe o ribolovu NNN utvrdila Belize kao nekooperativnu treću zemlju.

               (18)

               U pogledu mogućih ograničenja s kojima se Belize suočava kao zemlja u razvoju, napominje se da njegov opći stupanj razvijenosti ne utječe negativno na njegov specifični razvojni status i ukupne rezultate Belizea u pogledu ribarstva.

               (19)

               Uzimajući u obzir Odluku od 15. studenoga 2012. i Provedbenu odluku od 26. studenoga 2013. i postupak dijaloga koji je s Belizeom vodila Komisija te njegov ishod, može se zaključiti da su djelovanja koja je Belize poduzeo s obzirom na svoje dužnosti kao država zastave nedostatna za ispunjavanje članaka 91., 94., 117. i 118. Konvencije Ujedinjenih naroda o pravu mora (UNCLOS), članaka 18., 19. i 20. Sporazuma Ujedinjenih naroda o ribljim stokovima (UNSFA) i članka II. stavka 8. FAO-ovog Sporazuma o usklađivanju.

               (20)

               Belize stoga nije ispunio svoje obveze prema međunarodnom pravu da kao država zastave poduzme djelovanje radi sprečavanja, suzbijanja i zaustavljanja ribolova NNN te bi ga prema tome trebalo uvrstiti na Unijin popis nekooperativnih trećih zemalja.

         4.   POSTUPAK U VEZI S KRALJEVINOM KAMBODŽOM

               (21)

               Komisija je 15. studenoga 2012., na temelju članka 32. Uredbe o ribolovu NNN, obavijestila Kraljevinu Kambodžu (Kambodžu) da razmatra mogućnost utvrđivanja Kambodže kao nekooperativne treće zemlje te je pozvala Kambodžu da u bliskoj suradnji sa službama Komisije izradi plan djelovanja za ispravljanje nedostataka utvrđenih u Odluci od 15. studenoga 2012. U razdoblju od prosinca 2012. do lipnja 2013. Kambodža je dostavila pisane podneske u kojima je iznijela svoja stajališta te se sastala s Komisijom kako bi raspravile predmet. Komisija je relevantne informacije Kambodži dostavila pisanim putem. Komisija je nastavila tražiti i provjeravati sve informacije koje je smatrala potrebnima. Razmotrene su i uzete u obzir sve usmene i pisane primjedbe koje je Kambodža dostavila slijedom Odluke od 15. studenoga 2012., te je Kambodža usmenim ili pisanim putem obavješćivana o razmatranjima Komisije. Komisija je zauzela stajalište da Kambodža nije u dostatnoj mjeri riješila pitanja koja izazivaju zabrinutost i nedostatke kako su opisani u Odluci od 15. studenoga 2012. Osim toga, Komisija je zaključila da mjere predložene u planu djelovanja koji je iznijela Kambodža nisu u potpunosti provedene.

         5.   UTVRĐIVANJE KAMBODŽE KAO NEKOOPERATIVNE TREĆE ZEMLJE

               (22)

               U Odluci od 15. studenoga 2012. Komisija je analizirala dužnosti Kambodže i provela evaluaciju ispunjavanje međunarodnih obveza koje Kambodža ima kao država zastave, država luke, obalna država ili država trgovine. Za potrebe tog pregleda Komisija je u obzir uzela parametre navedene u članku 31. stavcima od 4. do 7. Uredbe o ribolovu NNN. Komisija je ispitala, uzevši u obzir predloženi plan djelovanja koji je dodatno potkrijepljen relevantnim informacijama koje je dostavila Kambodža, usklađenost Kambodže s nalazima iznesenima u Odluci od 15. studenoga 2012.

               (23)

               Glavni nedostatci koje je Komisija utvrdila u predloženom planu djelovanja odnosili su se na više propuštanja ispunjavanja obveza propisanih međunarodnim pravom, posebno u vezi s nedonošenjem odgovarajućeg pravnog okvira, nepostojanjem odgovarajućeg i učinkovitog praćenja, nepostojanjem režima kontrole i režima inspekcijskih pregleda i nepostojanjem sustava kažnjavanja koji bi imao odvraćajući učinak. Drugi se utvrđeni nedostaci općenitije odnose na ispunjavanje međunarodnih obveza i uvjete za registraciju plovila u skladu s međunarodnim pravom. Također je utvrđeno nepoštovanje preporuke i rezolucija mjerodavnih tijela, kao što je IPOA-UN. Međutim, nepoštovanje neobvezujućih preporuka i rezolucija uzeto je u obzir samo kao popratni dokaz, a ne kao osnova za uvrštavanje.

               (24)

               U Provedbenoj odluci od 26. studenoga 2013., Komisija je na temelju Uredbe o ribolovu NNN utvrdila Kambodžu kao nekooperativnu treću zemlju.

               (25)

               U pogledu mogućih ograničenja s kojima se Kambodža suočava kao zemlja u razvoju, napominje se da njezin opći stupanj razvijenosti ne utječe negativno na njezin specifični razvojni status i ukupne rezultate u pogledu ribarstva.

               (26)

               Djelovanja koja je Kambodža poduzela s obzirom na svoje obveze kao država zastave nisu dostatna za ispunjavanje članaka 91. i 94. UNCLOS-a. Podsjeća se da nije mjerodavno je li Kambodža stvarno ratificirala UNCLOS jer su odredbe UNCLOS-a o plovidbi otvorenim morem (članci od 86. do 115. UNCLOS-a) priznate kao međunarodno običajno pravo. Tim su odredbama štoviše kodificirana ranije postojeća pravila međunarodnog običajnog prava te je gotovo doslovno preuzet tekst Konvencije o otvorenom moru i Konvencije o teritorijalnom moru i vanjskom pojasu kojima je Kambodža pristupila i koje je ratificirala.

               (27)

               Uzimajući u obzir Odluku od 15. studenoga 2012. i Provedbenu odluku od 26. studenoga 2013. i postupak dijaloga koji je s Kambodžom vodila Komisija te njegov ishod, može se zaključiti da su djelovanja koja je Kambodža poduzela s obzirom na svoje dužnosti kao država zastave nedostatna za ispunjavanje članaka 91. i 94. UNCLOS-a.

               (28)

               Kambodža stoga nije ispunila svoje obveze prema međunarodnom pravu da kao država zastave poduzme djelovanje radi sprečavanja, suzbijanja i zaustavljanja ribolova NNN te bi je prema tome trebalo uvrstiti na Unijin popis nekooperativnih trećih zemalja.

         6.   POSTUPAK U VEZI S REPUBLIKOM GVINEJOM

               (29)

               Komisija je 15. studenoga 2012., na temelju članka 32. Uredbe o ribolovu NNN, obavijestila Republiku Gvineju (Gvineju) da razmatra mogućnost utvrđivanja Gvineje kao nekooperativne treće zemlje te je pozvala Gvineju da u bliskoj suradnji sa službama Komisije izradi plan djelovanja za ispravljanje nedostataka utvrđenih u Odluci od 15. studenoga 2012. U razdoblju od prosinca 2012. do srpnja 2013. Gvineja je dostavila pisane podneske u kojima je iznijela svoja stajališta i sastala se s Komisijom kako bi raspravile predmet. Komisija je relevantne informacije Gvineji dostavila pisanim putem. Komisija je nastavila tražiti i provjeravati sve informacije koje je smatrala potrebnima. Razmotrene su i uzete u obzir sve usmene i pisane primjedbe koje je Gvineja dostavila slijedom Odluke Komisije od 15. studenoga 2012., te je Gvineja usmenim ili pisanim putem obavješćivana o razmatranjima Komisije. Komisija je zauzela stajalište da Gvineja nije u dostatnoj mjeri riješila pitanja koja izazivaju zabrinutost i nedostatke kako su opisani u Odluci Komisije od 15. studenoga 2012. Osim toga, Komisija je zaključila da mjere predložene u planu djelovanja koji je iznijela Gvineja nisu u potpunosti provedene.

         7.   UTVRĐIVANJE GVINEJE KAO NEKOOPERATIVNE TREĆE ZEMLJE

               (30)

               U Odluci od 15. studenoga 2012. Komisija je analizirala dužnosti Gvineje i provela evaluaciju ispunjavanja međunarodnih obveza koje Gvineja ima kao država zastave, država luke, obalna država ili država trgovine. Za potrebe tog pregleda Komisija je u obzir uzela parametre navedene u članku 31. stavcima od 4. do 7. Uredbe o ribolovu NNN. Komisija je ispitala, uzevši u obzir predloženi plan djelovanja koji je dodatno potkrijepljen relevantnim informacijama koje je dostavila Gvineja, usklađenost Gvineje s nalazima iznesenima u Odluci od 15. studenoga 2012.

               (31)

               Glavni nedostatci koje je Komisija utvrdila u predloženom planu djelovanja odnosili su se na reforme koje još nisu provedene kako bi se osiguralo dovoljno odgovarajuće i učinkovito praćenje ribarske flote, djelotvorna provedba nacionalnih zakona i drugih propisa u području ribarstva, izvršenje pravila progonom i kažnjavanjem otkrivenih NNN ribolovnih aktivnosti, jačanje sredstava za inspekcijske preglede i nadzor, sustav kažnjavanja koji bi imao odvraćajući učinak te ribarstvena politika koja je usklađena s administrativnim kapacitetima u smislu kontrole i nadzora. Drugi se utvrđeni nedostaci općenitije odnose na ispunjavanje međunarodnih obveza, uključujući preporuke i rezolucije ROUR-a te uvjete za registraciju plovila u skladu s međunarodnim pravom. Također je utvrđeno da nepoštovanje preporuka i rezolucija mjerodavnih tijela, kao što je IPOA-UN. Međutim, nepoštovanje neobvezujućih preporuka i rezolucija uzeto je u obzir je samo kao popratni dokaz, a ne kao osnova za uvrštavanje.

               (32)

               U Provedbenoj odluci Komisije od 26. studenoga 2013., Komisija je na temelju Uredbe o ribolovu NNN utvrdila Gvineju kao nekooperativnu treću zemlju.

               (33)

               U pogledu mogućih ograničenja s kojima se Gvineja suočava kao zemlja u razvoju, napominje se da stupanj razvijenosti Gvineje može negativno utjecati na njezin specifične razvojni status. Međutim, uzimajući u obzir narav utvrđenih nedostataka Gvineje, pomoć koju joj pružaju Unija i države članice te djelovanja poduzeta radi ispravljanje stanja, stupanj razvoja te zemlje ne može biti opravdanje za ukupne rezultate Gvineje kao države zastave ili obalne države u pogledu ribarstva i nedostatnost njezinoga djelovanja za sprečavanje, suzbijanje i zaustavljanje ribolova NNN.

               (34)

               Uzimajući u obzir Odluku od 15. studenoga 2012. i Provedbenu odluku od 26. studenoga 2013. i postupak dijaloga koji je s Gvinejom vodila Komisija te njegov ishod, može se zaključiti da su djelovanja koja je Gvineja poduzela s obzirom na svoje dužnosti kao država zastave nedostatna za ispunjavanje članaka 61., 62., 94., 117. i 118. UNCLOS-a i članaka 18., 19. i 20. UNFSA-e.

               (35)

               Gvineja stoga nije ispunila svoje obveze prema međunarodnom pravu da kao država zastave poduzme djelovanje radi sprečavanja, suzbijanja i zaustavljanja ribolova NNN te bi je prema tome trebalo uvrstiti na Unijin popis nekooperativnih trećih zemalja.

         8.   USPOSTAVLJANJE POPISA NEKOOPERATIVNIH TREĆIH ZEMALJA

               (36)

               S obzirom na prethodno donesene zaključke o Belizeu, Kambodži i Gvineji, te bi zemlje trebalo uvrstiti na popis nekooperativnih trećih zemalja koji treba uspostaviti u skladu s člankom 33. Uredbe o ribolovu NNN.

               (37)

               Djelovanja koja u odnosu na Belize, Kambodžu i Gvineju poduzimaju u obliku mjera koje bi trebalo primiieniti navedena su u članku 38. Uredbe o ribolovu NNN. Zabranom uvoza obuhvaćeni su svi stokovi i vrste kako su definirani u članku 2. stavku 8. Uredbe o ribolovu NNN jer utvrđivanje nije opravdano nepostojanjem odgovarajućih mjera donesenih u pogledu ribolova NNN koji pogađa određeni stok ili vrstu. U skladu s definicijom utvrđenom u članku 2. stavku 11. Uredbe o ribolovu NNN, „uvoz” znači unošenje proizvoda ribarstva na područje Unije, uključujući u svrhu prekrcaja u lukama na njezinom području.

               (38)

               Napominje se da ribolov NNN, između ostalog, osiromašuje riblje stokove, uništava morska staništa, ugrožava očuvanje i održivo iskorištavanje morskih resursa, narušava tržišno natjecanje, ugrožava sigurnost hrane, stavlja poštene ribare u nepravedno nepovoljan položaj te slabi obalne zajednice. S obzirom na veličinu problema povezanih s ribolovom NNN, potrebno je da Unija žurno provede djelovanja u odnosu na Belize, Kambodžu i Gvineju kao nekooperativne zemlje. S obzirom na prethodno navedeno, ova Odluka trebala bi stupiti na snagu sljedećeg dana od dana objave u Službenom listu Europske unije.

               (39)

               Ako Belize, Kambodža ili Gvineja dokažu da je stanje zbog kojeg su bile uvrštene na popis ispravljeno, Vijeće kvalificiranom većinom na prijedlog Komisije briše tu zemlju s popisa nekooperativnih trećih zemalja u skladu s člankom 34. stavkom 1. Uredbe o ribolovu NNN. Pri donošenju odluke o brisanju s popisa uzima se u obzir i to jesu li Belize, Kambodža ili Gvineja poduzele konkretne mjere kojima mogu postići trajno poboljšanje stanja.

         DONIJELO JE OVU ODLUKU:
   Članak 1.
   Uspostavlja se, u prilogu ovoj Odluci, Unijin popis nekooperativnih trećih zemalja predviđen člankom 33. Uredbe Vijeća (EZ) br. 1005/2008.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 24. ožujka 2014.

            Za Vijeće

            Predsjednik

         A. TSAFTARIS

      (1)  SL L 286, 29.10.2008., str. 1.

      (2)  Odluka Komisije od 15. studenoga 2012. o obavješćivanju trećih zemalja o tome da Komisija smatra da postoji mogućnost da ih se utvrdi kao nekooperativne treće zemlje na temelju Uredbe Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL C 354, 17.11.2012., str. 1.).

      (3)  Provedbena odluka Komisije оd 26. studenoga 2013. o utvrđivanju trećih zemalja za koje Komisija smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL C 346, 27.11.2013., str. 2.).

      PRILOG

         Popis nekooperativnih trećih zemalja u borbi protiv nezakonitog, neprijavljenog i nereguliranog („NNN”) ribolova

                  Belize

                  Kraljevina Kambodža

                  Republika Gvineja


title: 2012/66/EU: Provedbena odluka Komisije od 2. veljače 2012. o priznavanju registra Polski Rejestr Statków S.A. (Poljski registar brodova) kao klasifikacijskog društva za plovila unutarnje plovidbe (priopćena pod brojem dokumenta C(2012) 431)  Tekst značajan za EGP

text:
               07/Sv. 20

               HR

               Službeni list Europske unije

               262

         32012D0066

               L 033/8

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 2. veljače 2012.
   o priznavanju registra Polski Rejestr Statków S.A. (Poljski registar brodova) kao klasifikacijskog društva za plovila unutarnje plovidbe
   (priopćena pod brojem dokumenta C(2012) 431)
   (Tekst značajan za EGP)
   (2012/66/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2006/87/EZ Europskog parlamenta i Vijeća od 12. prosinca 2006. o utvrđivanju tehničkih pravila za plovila unutarnje plovidbe i stavljanju izvan snage Direktive Vijeća 82/714/EEZ (1), a posebno njezin članak 10. stavak 1. i dio II. Priloga VII.,
   nakon savjetovanja s Odborom iz članka 7. Direktive Vijeća 91/672/EEZ od 16. prosinca 1991. o uzajamnom priznavanju nacionalnih svjedodžbi o osposobljenosti zapovjednika za prijevoz putnika i robe unutarnjim vodnim putovima (2),
   budući da:

               (1)

               Dopisom od 3. srpnja 2008. godine, Poljska je Komisiji podnijela zahtjev za priznavanje registra Polski Rejestr Statków S.A. (dalje u tekstu: „PRS”) kao klasifikacijskog društva u smislu Direktive. PRS ima svoje sjedište u Poljskoj.

               (2)

               Uz zahtjev, Poljska je dostavila informacije i dokumentaciju koji su potrebni radi provjere ispunjavanja kriterija za priznavanje.

               (3)

               U travnju 2009. godine organizirana je rasprava na zajedničkom sastanku stručnjaka iz država članica Europske unije i Središnjeg povjerenstva za plovidbu Rajnom (dalje u tekstu: „CCNR”) u vezi s tehničkim pravilima za plovila unutarnje plovidbe, na kojoj su poljska nadležna tijela i PRS iznijeli svoja stajališta.

               (4)

               Zatraženo je mišljenje tajništva CCNR, kako je navedeno u dijelu II. stavku 4. Priloga VII. Direktivi 2006/87/EZ.

               (5)

               Komisija je ocijenila usklađenost PRS-a s kriterijima iz dijela I. Priloga VII. Direktivi 2006/87/EZ, te zaključila da ih PRS ispunjava,

         DONIJELA JE OVU ODLUKU:
   Članak 1.
   Klasifikacijsko društvo PRS priznaje se u skladu s člankom 10. Direktive 2006/87/EZ.
   Članak 2.
   Ova je Odluka upućena državama članicama koje imaju unutarnje plovne putove iz članka 1. stavka 1. Direktive 2006/87/EZ i registru Polski Rejestr Statków (Poljski registar brodova), al. Gen. J. Hallera 126, 80-416 Gdańsk, POLJSKA.

      Sastavljeno u Bruxellesu 2. veljače 2012.

            Za Komisiju

         Siim KALLAS

            Potpredsjednik

      (1)  SL L 389, 30.12.2006., str. 1.

      (2)  SL L 373, 31.12.1991., str. 29.


title: 2014/226/EU: Provedbena odluka Vijeća od 14. travnja 2014. o produljenju razdoblja prava za audiovizualne koprodukcije, kako je predviđeno u članku 5. Protokola o suradnji u području kulture uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane

text:
               25.4.2014

               HR

               Službeni list Europske unije

               L 124/25

         PROVEDBENA ODLUKA VIJEĆA
   od 14. travnja 2014.
   o produljenju razdoblja prava za audiovizualne koprodukcije, kako je predviđeno u članku 5. Protokola o suradnji u području kulture uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane
   (2014/226/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir članak 4. stavak 1. Odluke Vijeća 2011/265/EU od 16. rujna 2010. o potpisivanju, u ime Europske unije, i privremenoj primjeni Sporazuma o slobodnoj trgovini između Europske unije i njezini država članica, s jedne strane i Republike Koreje, s druge strane (1),
   uzimajući u obzir prijedlog Europske komisije,
   budući da:

               (1)

               Sporazum o slobodnoj trgovini između Europske unije i njezinih država članica s jedne strane, i Republike Koreje, s druge strane (2) („Sporazum”) potpisan je 6. listopada 2010. Protokolom o suradnji u području kulture („Protokol”) koji je priložen Sporazumu utvrđuje se, u članku 1., okvir unutar kojega stranke surađuju kako bi se olakšala razmjena kulturnih aktivnosti, dobara i usluga, uključujući, u audiovizualnom sektoru.

               (2)

               Na temelju njegovog članka 15.10.5., Sporazum se prema Odluci 2011/265/EU djelomično privremeno primjenjuje od 1. srpnja 2011., podložno njegovu kasnijem sklapanju.

               (3)

               Na temelju članka 3. Odluke 2011/265/EU, članak 5. Protokola o audiovizualnim koprodukcijama privremeno se primjenjuje, uz iznimku njegovog stavka 2.

               (4)

               U skladu s člankom 4. stavkom 1. Odluke 2011/265/EU Komisija je dužna u pisanom obliku obavijestiti Koreju o namjeri Unije da ne produlji razdoblje prava za audiovizualne koprodukcije na temelju članka 5. Protokola i u skladu s postupkom određenim u njegovu članku 5. stavku 8., osim ako Vijeće, na prijedlog Komisije, prihvati produljiti to razdoblje četiri mjeseca prije isteka takvog razdoblja prava. Osim toga, na temelju članka 4. stavka 1. Odluke 2011/265/EU, ako Vijeće prihvati produljiti razdoblje prava, obveza obavješćivanja ponovno postaje primjenjiva na kraju obnovljenog razdoblja prava. Za posebnu svrhu odlučivanja o produljenju razdoblja prava Vijeće odlučuje jednoglasno.

               (5)

               Dana 25. rujna 2013. domaća savjetodavna skupina Unije osnovana u skladu s člankom 3. stavkom 5. Protokola dala je povoljno mišljenje o produljenju razdoblja prava, kako je predviđeno u članku 5. stavku 8. točki (a) Protokola.

               (6)

               Vijeće prihvaća produljenje razdoblja prava za audiovizualne koprodukcije radi korištenja odgovarajućih programa stranaka za promicanje lokalnog i regionalnog kulturnog sadržaja kako je predviđeno u članku 5. stavcima 4., 5., 6. i 7. Protokola.

               (7)

               Ova Odluka ne bi trebala utjecati na nadležnosti Unije i država članica,

         DONIJELO JE OVU ODLUKU:
   Članak 1.
   Razdoblje prava za audiovizualne koprodukcije radi korištenja odgovarajućih programa stranaka za promicanje lokalnog i regionalnog kulturnog sadržaja kako je predviđeno u članku 5. stavcima 4., 5., 6. i 7. Protokola produljuje se na razdoblje od tri godine, od 1. srpnja 2014. do 30. lipnja 2017.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 14. travnja 2014.

            Za Vijeće

            Predsjednik

         A. TSAFTARIS

      (1)  SL L 127, 14.5.2011., str. 1.

      (2)  SL L 127, 14.5.2011., str. 6.


title: 2014/149/EU: Provedbena odluka Vijeća od 18. ožujka 2014. o odbijanju prijedloga Provedbene uredbe o ponovnom uvođenju konačne antidampinške pristojbe i konačnoj naplati privremene pristojbe na uvoz određene obuće s gornjištima od kože podrijetlom iz Narodne Republike Kine te koju su proizveli Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd i Zhejiang Aokang Shoes Co. Ltd

text:
               20.3.2014

               HR

               Službeni list Europske unije

               L 82/27

      PROVEDBENA ODLUKA VIJEĆA

   od 18. ožujka 2014.
   o odbijanju prijedloga Provedbene uredbe o ponovnom uvođenju konačne antidampinške pristojbe i konačnoj naplati privremene pristojbe na uvoz određene obuće s gornjištima od kože podrijetlom iz Narodne Republike Kine te koju su proizveli Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd i Zhejiang Aokang Shoes Co. Ltd
   (2014/149/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1), a posebno njezin članak 9.,
   uzimajući u obzir prijedlog koji je podnijela Europska komisija nakon savjetovanja sa Savjetodavnim odborom,
   budući da:

               (1)

               Vijeće je 5. listopada 2006. donijelo Uredbu (EZ) br. 1472/2006 (2) („sporna uredba”) koja je uvela konačne antidampinške pristojbe i konačnu naplatu privremene pristojbe uvedene na uvoz određene obuće s gornjištima od kože podrijetlom iz Narodne Republike Kine i Vijetnama. Nakon revizije nakon isteka mjera, mjere su proširene Provedbenom odlukom Vijeća (EU) br. 1294/2009. (3). Te mjere prestale su važiti 31. ožujka 2011.

               (2)

               Neki proizvođači izvoznici podnijeli su tužbe Općem sudu za poništenje sporne uredbe. Opći sud odbacio je te tužbe (4). Međutim, u žalbenom postupku Sud je, svojim presudama od 2. veljače 2012. u predmetu C-249/10 P (Brosmann i dr. protiv Vijeća) i od 15. studenoga 2012. u predmetu C-247/10 P (Zhejiang Aokang Shoes protiv Vijeća) („presude”), ukinuo presude Općeg suda i poništio Uredbu (EZ) br. 1472/2006 u mjeri u kojoj se odnosila na žalitelje. Posebice, Sud je utvrdio da je Komisija trebala ispitati zahtjeve koje su joj dostavili žalitelji za potrebe zahtijevanja primjene tretmana tržišnog gospodarstva („MET”) na temelju članka 2. stavka 7. točaka (b) i (c) Uredbe (EZ) br. 1225/2009 i da se ne može isključiti mogućnost da bi posljedica takvog ispitivanja bilo uvođenje niže konačne antidampinške pristojbe za žalitelje.

               (3)

               Obaviješću objavljenom u Službenom listu Europske unije
                   (5), Komisija je obavijestila proizvođače izvoznike na koje se presude odnose o svojoj namjeri da nastavi postupak zamjene poništenih dijelova sporne uredbe i ispita jesu li za te proizvođače u relevantnom razdoblju prevladavali uvjeti tržišnog gospodarstva.

               (4)

               Komisija je 19. veljače 2014. usvojila prijedlog Provedbene uredbe Vijeća o ponovnom uvođenju konačne antidampinške pristojbe i konačnoj naplati privremene pristojbe na uvoz određene obuće s gornjištima od kože podrijetlom iz Narodne Republike Kine te koju su proizveli Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd i Zhejiang Aokang Shoes Co. Ltd („prijedlog”). U prijedlogu se navodi da je ispitivanje zahtjeva za MET pokazalo da za proizvođače izvoznike na koje se presude odnose u relevantnom razdoblju nisu prevladavali uvjeti tržišnog gospodarstva, da se stoga MET mora odbiti tim proizvođačima izvoznicima i da antidampinšku pristojbu koja je prvotno uvedena spornom uredbom slijedom toga treba ponovno uvesti. U tom smislu, prijedlogom bi se uvela konačna antidampinška pristojba za proizvođače izvoznike na koje se presude odnose za razdoblje primjene sporne uredbe.

               (5)

               Članak 1. stavak 4. prijedloga glasi kako slijedi: „Primjenjuju se odredbe koje su na snazi u vezi s carinskim pristojbama, uz iznimku članka 221. Uredbe Vijeća (EEZ) br. 2913/1992 od 12. listopada 1992. o Carinskom zakoniku Zajednice (6). Obavještavanje dužnika o iznosu pristojbe može se izvršiti više od tri godine nakon nastanka carinskog duga, ali ne kasnije od dvije godine nakon stupanja na snagu ove Uredbe.”
               Prema članku 221. stavku 3. Uredbe (EEZ) br. 2913/1992 („Carinski zakonik”) obavještavanje dužnika o ponovnom uvođenju antidampinške pristojbe ne provodi se za uvoze koji su se dogodili prije više od tri godine, pod uvjetom da taj rok nije suspendiran do okončanja žalbenog postupka prema članku 243. Carinskog zakonika. Članak 1. stavak 4. sporne uredbe sadržavao je odredbu prema kojoj su se primjenjivale, ako nije navedeno drugačije, odredbe na snazi koje se odnose na carinske pristojbe i nije sadržavao nikakvo odstupanje od članka 221. stavka 3. Carinskog zakonika. U mjeri u kojoj je izvorna obavijest dužniku o dugu povučena nakon presuda, operatori bi mogli legitimno očekivati da je, nakon što istekne trogodišnje razdoblje propisano člankom 221. stavkom 3. Carinskog zakonika, svako ponovno uvođenje duga bilo vremenski ograničeno i stoga je dug bio „ugašen” (7). Nakon što je dug ugašen na temelju članka 221. stavka 3., njegovo retroaktivno ponovno uvođenje stoga bi kršilo legitimna očekivanja dotičnih operatora.
               Zaključno, ocjena je Vijeća da retroaktivna primjena odstupanja od članka 221. stavka 3. Carinskog zakonika u ovom slučaju nije moguća, budući da bi kršila legitimna očekivanja dotičnih operatora.

               (6)

               Bez retroaktivnog odstupanja od članka 221. stavka 3. ponovno uvođenje pristojbi imalo bi vrlo ograničen financijski učinak u praksi budući da su izvorne mjere istekle 31. ožujka 2011.

               (7)

               Nadalje, žalitelji nisu dostavili elemente koji pokazuju da bi donošenje predložene mjere imalo učinak na njih.

               (8)

               Sud je poništio spornu uredbu u cijelosti u mjeri u kojoj se odnosi na žalitelje. Kao posljedica toga učinak presuda s obzirom na poništenu mjeru ne ovisi o nekom dodatnom aktu koji institucije trebaju donijeti. Stoga Vijeće zaključuje da članak 266. Ugovora o funkcioniranju Europske unije ne obvezuje institucije da u ovom slučaju ponovno uvedu pristojbe,

         DONIJELO JE OVU ODLUKU:
   Članak 1.
   Prijedlog Provedbene uredbe Vijeća o ponovnom uvođenju konačne antidampinške pristojbe i konačnoj naplati privremene pristojbe na uvoz određene obuće s gornjištima od kože podrijetlom iz Narodne Republike Kine te koju su proizveli Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd, Risen Footwear (HK) Co Ltd i Zhejiang Aokang Shoes Co. Ltd odbacuje se i postupak u vezi s tim proizvođačima se okončava.
   Članak 2.
   Ova Odluka stupa na snagu dan nakon dana objave u Službenom listu Europske unije.

      Sastavljeno u Bruxellesu 18. ožujka 2014.

            Za Vijeće

            Predsjednik

         E. VENIZELOS

      (1)  SL L 343, 22.12.2009., str. 51.

      (2)  SL L 275, 6.10.2006., str. 1. Komisija je 23. ožujka 2006. već donijela Uredbu (EZ) br. 553/2006 o uvođenju privremenih antidampinških mjera na uvoz određene obuće s gornjištima od kože podrijetlom iz Narodne Republike Kine i Vijetnama (SL L 98, 6.4.2006.,str. 3.). Nakon donošenja sporne uredbe, mjere su proširene na uvoz proizvoda koji se otprema iz Posebnog upravnog područja Makaa Uredbom Vijeća (EZ) br. 388/2008 od 29. travnja 2008. o proširenju konačnih antidampinških mjera uvedenih Uredbom (EZ) br. 1472/2006 o uvozu određene obuće s gornjištima od kože podrijetlom iz Narodne Republike Kine, na uvoz istovjetnog proizvoda koji se otprema iz Posebnog upravnog područja Makaa, bez obzira na to je li prijavljena kao proizvod podrijetlom iz Posebnog upravnog područja Makaa ili nije (SL L 117, 1.5.2008., str. 1.).

      (3)  Provedbena Uredba Vijeća (EU) br. 1294/2009 od 22. prosinca 2009. o uvođenju konačne antidampinške pristojbe na uvoz određene obuće s gornjim dijelom od kože podrijetlom iz Vijetnama i podrijetlom iz Narodne Republike Kine, kako je proširena na uvoz određene obuće s gornjištima od kože koja se otprema iz Posebnog upravnog područja Makaa, bez obzira na to je li prijavljena kao proizvod koji se otprema iz Posebnog upravnog područja Makaa ili nije, nakon revizije nakon isteka mjera prema članku 11. stavku 2. Uredbe Vijeća (EZ) br. 384/96 (SL L 352, 30.12.2009., str. 1.).

      (4)  Presude od 4.ožujka 2012. u predmetu T-401/06 Brosmann Footwear (HK) i ostali protiv Vijeća ([2010] ECR II-671) i u spojenim predmetima T-407/06 i T-408/06 Zhejiang Aokang Shoes i Wenzhou Taima Shoes protiv Vijeća ([2010] ECR II-747).

      (5)  SL C 295, 11.10.2013., str. 6.

      (6)  SL L 302, 19.10.1992., str. 1.

      (7)  Usp. presudu Suda od 23. veljače 2006. u predmetu C-201/04 Molenbergnatie ([2006] ECR I-2049), točka 41.; presudu od 28. siječnja 2010. u predmetu C-264/08, Direct Parcel Distribution Belgium ([2010] ECR I-731), točka 43.


title: Provedbena odluka Vijeća 2011/848/ZVSP od 16. prosinca 2011. o provedbi Odluke 2010/788/ZVSP o mjerama ograničavanja protiv Demokratske Republike Konga

text:
               18/Sv. 010

               HR

               Službeni list Europske unije

               203

         32011D0848

               L 335/83

               SLUŽBENI LIST EUROPSKE UNIJE

               16.12.2011.

      PROVEDBENA ODLUKA VIJEĆA 2011/848/ZVSP
   od 16. prosinca 2011.
   o provedbi Odluke 2010/788/ZVSP o mjerama ograničavanja protiv Demokratske Republike Konga
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku 2010/788/ZVSP od 20. prosinca 2010. o mjerama ograničavanja protiv Demokratske Republike Konga (1), a posebno njegov članak 6.,
   budući da:

               (1)

               Vijeće je 20. prosinca 2010. donijelo Odluku 2010/788/ZVSP o mjerama ograničavanja protiv Demokratske Republike Konga.

               (2)

               Odbor Vijeća sigurnosti, osnovan na temelju Rezolucije Vijeća sigurnosti Ujedinjenih Naroda 1533 (2004.) o Demokratskoj Republici Kongu je 12. listopada i 28. studenoga 2011. ažurirao popis pojedinaca i subjekata koji podliježu mjerama ograničavanja.

               (3)

               Prilog Odluci 2010/788/ZVSP bi, stoga, trebalo izmijeniti na odgovarajući način,

         DONIJELO JE OVU ODLUKU:
   Članak 1.
   Osobe navedene u Prilogu ovoj Odluci dodaju se na popis određen u Prilogu Odluci 2010/788/ZVSP.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 16. prosinca 2011.

            Za Vijeće

            Predsjednik

         T. NALEWAJK

      (1)  SL L 336, 21.12.2010., str. 30.
   PRILOG

      Osobe iz članka 1.

               Ime

               Alias

               Datum rođenja/mjesto rođenja

               Identifikacijski podaci

               Razlozi

               Datum uvrštenja na popis

               Jamil MUKULU

               Profesor Musharaf
               Steven Alirabaki
               David Kyagulanyi
               Musezi Talengelanimiro
               Mzee Tutu
               Abdullah Junjuaka
               Alilabaki Kyagulanyi

               1965.
               Alternativni datum rođenja: 1. siječnja 1964.

                           selo Ntoke,

                           podokrug Ntenjeru,

                           okrug Kayunga,

                           Uganda

               Ugandsko državljanstvo.
               Vođa Savezničkih demokratskih snaga (ADF).
               Zapovjednik Savezničkih demokratskih snaga.

               Prema javno dostupnim izvorima i službenim izvješćima, uključujući Skupinu stručnjaka Odbora za sankcije Vijeća sigurnosti UN-a za DR Kongo, Jamil Mukulu je vojni vođa Savezničkih demokratskih snaga (ADF), strane oružane skupine koja djeluje u Demokratskoj Republici Kongu i sprečava razoružanje i dobrovoljnu repatrijaciju ili ponovno naseljavanje boraca ADF-a, prema stavku 4. točki (b) Rezolucije Vijeća sigurnosti 1857 (2008.).

               12.10.2011.

               Hussein Muhammad
               Nicolas Luumu
               Talengelanimiro

               Skupina stručnjaka Odbora za sankcije Vijeća sigurnosti UN-a za DR Kongo izvijestila je da je Jamil Mukulu vodio i pružao materijalnu potporu ADF-u, oružanoj skupini koja djeluje na državnom području DR Konga.
               Prema informacijama iz više izvora, uključujući izvješća Skupine stručnjaka Odbora za sankcije Vijeća sigurnosti UN-a za DR Kongo, Jamil Mukulu također i dalje ima utjecaj na politiku, te osigurava financiranje i izravno zapovijeda i nadzire aktivnostima snaga ADF-a na terenu, uključujući nadgledanje veza s međunarodnim terorističkim mrežama.

               Ntabo Ntaberi SHEKA

               4. travnja 1976.
               područje Walikale
               Demokratska Republika Kongo.

               Kongoansko državljanstvo.
               Glavni zapovjednik, Obrana Konga Ndumo, skupina Mayi Mayi Sheka.

               Ntabo Ntaberi Sheka, glavni zapovjednik političkog krila skupine Mayi Mayi Sheka, politički je vođa kongoanske oružane skupine koja sprečava razoružanje, demobilizaciju ili reintegraciju boraca. Mayi Mayi Sheka je paravojna skupina stacionirana u Kongu koja djeluje iz baza na području Walikale u istočnom dijelu DR Konga.
               Skupina Mayi Mayi Sheka izvela je napade na rudnike u istočnom dijelu DR Konga, uključujući preuzimanje rudnika Bisiye i iznuđivanje od lokalnog stanovništva.
               Ntabo Ntaberi Sheka također je počinio teške povrede međunarodnog prava, uključujući djela čiji cilj su djeca. Ntabo Ntaberi Sheka planirao je i naredio niz napada na području Walikale od 30. srpnja do 2. kolovoza 2010. kako bi kaznio lokalno stanovništvo optuženo za suradnju s kongoanskim vladinim snagama. Tijekom tih napada djeca su silovana i otimana, podvrgnuta prisilnom radu i okrutnom, nehumanom ili omalovažavajućem postupanju. Paravojna skupina Mayi Mayi Sheka također prisilno novači dječake i u akcijama novačenja otima djecu i uključuje ih u svoje redove.

               28.11.2011.


title: Provedbena odluka Komisije (EU) 2016/2359 оd 20. prosinca 2016. kojom se utvrđuje da privremena obustava povlaštenih carina utvrđenih na temelju mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane, nije primjerena za uvoz banana podrijetlom iz Nikaragve za 2016.

text:
               21.12.2016

               HR

               Službeni list Europske unije

               L 348/81

         PROVEDBENA ODLUKA KOMISIJE (EU) 2016/2359
   оd 20. prosinca 2016.
   kojom se utvrđuje da privremena obustava povlaštenih carina utvrđenih na temelju mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane, nije primjerena za uvoz banana podrijetlom iz Nikaragve za 2016.
   EUROPSKA KOMISIJA,
   uzimajući u obzir Ugovor o Europskoj uniji i Ugovor o funkcioniranju Europske unije,
   uzimajući u obzir Uredbu (EU) br. 20/2013 Europskog parlamenta i Vijeća od 15. siječnja 2013. o primjeni bilateralne zaštitne klauzule i mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane (1), a posebno njezin članak 15.,
   budući da:

               (1)

               Mehanizam stabilizacije za banane uveden je Sporazumom o pridruživanju između Europske unije i njezinih država članica, s jedne strane, i Središnje Amerike, s druge strane, koji se privremeno počeo primjenjivati u zemljama Središnje Amerike tijekom 2013., a u Nikaragvi 1. kolovoza 2013.

               (2)

               U skladu s tim mehanizmom i na temelju članka 15. stavka 2. Uredbe (EU) br. 20/2013, ako se premaši utvrđeni granični obujam za uvoz svježih banana (tarifni broj 0803 90 10 kombinirane nomenklature Europske unije od 1. siječnja 2012.) iz jedne od predmetnih zemalja, Komisija donosi provedbeni akt kojim može privremeno obustaviti povlaštenu carinu koja se primjenjuje na uvoz svježih banana iz te zemlje ili utvrditi da takva obustava nije primjerena.

               (3)

               Odluka Komisije donosi se u skladu s člankom 8. Uredbe (EU) br. 182/2011 Europskog parlamenta i Vijeća (2), u vezi s njezinim člankom 4.

               (4)

               Uvoz svježih banana podrijetlom iz Nikaragve u Europsku uniju premašio je 31. listopada 2016. prag od 13 000 tona utvrđen prethodno navedenim Sporazumom.

               (5)

               U tom je kontekstu, u skladu s člankom 15. stavkom 3. Uredbe (EU) br. 20/2013, Komisija uzela u obzir učinak predmetnog uvoza na stanje tržišta Unije za banane kako bi odlučila treba li se povlaštena carina obustaviti. Komisija je u tu svrhu razmotrila učinak predmetnog uvoza na razinu cijene u Uniji, razvoj uvoza iz drugih izvora te ukupnu stabilnost tržišta Unije za svježe banane.

               (6)

               Kada je premašio prag za 2016., uvoz svježih banana iz Nikaragve činio je 0,6 % ukupnog uvoza u Europsku uniju svježih banana na koje se primjenjuje mehanizam stabilizacije za banane. Nadalje, na temelju razdoblja siječanj–kolovoz 2016. Nikaragva čini oko 0,36 % ukupnog uvoza svježih banana u Europsku uniju. Na temelju predviđanja uvoza do kraja 2016. i uzimajući u obzir dosadašnja kretanja mjesečnog uvoza u 2016., uvoz banana iz Nikaragve vjerojatno neće premašiti 1 % ukupnog uvoza za cijelu 2016. Godišnja razina uvoza iz Nikaragve bila bi u skladu s razinom iz 2015.

               (7)

               Cijena uvoza iz Nikaragve u prosjeku je iznosila 530 EUR po toni tijekom prvih osam mjeseci 2016., što je za 17 % manje od prosječnih cijena ukupnog uvoza svježih banana u EU.

               (8)

               Uvoz svježih banana iz drugih tradicionalno velikih zemalja izvoznica s kojima je EU također sklopio sporazum o slobodnoj trgovini, posebno Kolumbije, Kostarike i Paname, do listopada 2016. bio je i dalje daleko ispod pragova utvrđenih za taj uvoz u usporedivim mehanizmima stabilizacije te je tijekom protekle četiri godine bilježio slične trendove i jedinične vrijednosti. Primjerice, razina uvoza iz Kolumbije i Kostarike u listopadu 2016. bila je za 720 000 tona odnosno 407 000 tona ispod utvrđenih pragova za te zemlje, što je znatno više od ukupne granične razine za Nikaragvu za cijelu godinu (13 000 tona).

               (9)

               Nisu uočene znatne razlike u prosječnoj veleprodajnoj cijeni banana na tržištu Unije na kraju listopada 2016. (984 EUR po toni) u usporedbi s prosječnim veleprodajnim cijenama žutih banana u prethodnim mjesecima.

               (10)

               Stoga nema naznaka da se uvozom svježih banana iz Nikaragve iznad utvrđenoga godišnjega graničnog obujma uvoza narušila stabilnost tržišta Unije niti da je to imalo znatan utjecaj na položaj proizvođača u EU-u.

               (11)

               Naposljetku, u listopadu 2016. nema naznaka da bi moglo doći do ozbiljnog pogoršanja ili da bi se položaj proizvođača u najudaljenijim regijama EU-a mogao ozbiljno pogoršati.

               (12)

               Na temelju navedenih razmatranja Komisija je zaključila da obustava povlaštene carine na uvoz banana podrijetlom iz Nikaragve nije primjerena,

         DONIJELA JE OVU ODLUKU:
   Članak 1.
   Privremena obustava povlaštene carine na uvoz svježih banana razvrstanih u tarifni broj 0803 90 10 kombinirane nomenklature Europske unije i podrijetlom iz Nikaragve nije primjerena tijekom 2016.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 20. prosinca 2016.

            Za Komisiju

            Predsjednik

         Jean-Claude JUNCKER

      (1)  SL L 17, 19.1.2013., str. 13.

      (2)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).


title: Provedbena odluka Vijeća (ZVSP) 2015/2359 od 16. prosinca 2015. o provedbi Odluke 2013/255/ZVSP o mjerama ograničavanja protiv Sirije

text:
               17.12.2015

               HR

               Službeni list Europske unije

               L 331/26

         PROVEDBENA ODLUKA VIJEĆA (ZVSP) 2015/2359
   od 16. prosinca 2015.
   o provedbi Odluke 2013/255/ZVSP o mjerama ograničavanja protiv Sirije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku Vijeća 2013/255/ZVSP od 31. svibnja 2013. o mjerama ograničavanja protiv Sirije (1), a posebno njezin članak 30. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 31. svibnja 2013. donijelo Odluku 2013/255/ZVSP.

               (2)

               Jedna osoba i dva subjekta više se ne bi trebali nalaziti na popisu fizičkih i pravnih osoba, subjekata ili tijela na koje se primjenjuju mjere ograničavanja određene u Prilogu I. Odluci 2013/255/ZVSP.

               (3)

               Odluku 2013/255/ZVSP stoga bi trebalo izmijeniti na odgovarajući način,

         DONIJELO JE OVU ODLUKU:
   Članak 1.
   Prilog I. Odluci 2013/255/ZVSP mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 16. prosinca 2015.

            Za Vijeće

            Predsjednica

         C. DIESCHBOURG

      (1)  SL L 147, 1.6.2013., str. 14.

      PRILOG
      Osoba i dva subjekta navedena u nastavku, kao i s njima povezani unosi, brišu se s popisa iz Priloga I. Odluci 2013/255/ZVSP:
      A.   Osobe
      Br. 205 Samir Hamsho
      B.   Subjekti
      Br. 68 Syria Steel SA
      Br. 69 Al Buroj Trading


title: 2014/846/EU, Euratom: Provedbena odluka Komisije оd 26. studenoga 2014. o izmjeni Odluke 2005/819/EZ, Euratom o odobrenju Republici Litvi da primjenjuje određene približne procjene za izračun osnovice vlastitih sredstava od PDV-a (priopćeno pod brojem dokumenta C(2014) 8927)

text:
               28.11.2014

               HR

               Službeni list Europske unije

               L 343/37

         PROVEDBENA ODLUKA KOMISIJE
   оd 26. studenoga 2014.
   o izmjeni Odluke 2005/819/EZ, Euratom o odobrenju Republici Litvi da primjenjuje određene približne procjene za izračun osnovice vlastitih sredstava od PDV-a

         (priopćeno pod brojem dokumenta C(2014) 8927)

   (Vjerodostojan je samo tekst na litavskom jeziku)

      (2014/846/EU, Euratom)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
   nakon savjetovanja sa Savjetodavnim odborom za vlastita sredstva,
   budući da:

               (1)

               Na temelju članka 385. Direktive Vijeća 2006/112/EZ (2) Litva može, u skladu s uvjetima koji se primjenjuju u toj državi članici na datum njezina pristupanja, nastaviti izuzimati transakcije iz Priloga X., dijela B, točke 10. te Direktive tako dugo dok se isto izuzeće primjenjuje u bilo kojoj od država članica koje su bile članice Zajednice na dan 30. travnja 2004.; te transakcije moraju se uzeti u obzir pri utvrđivanju osnovice vlastitih sredstava od PDV-a.

               (2)

               U odgovoru od 29. travnja 2014. na dopis Komisije od 14. veljače 2014. u vezi s pojednostavnjenjem kontrole vlastitih sredstava od PDV-a (3) Litva je od Komisije zatražila odobrenje za primjenu fiksnog postotka međuosnovice za izračun osnovice vlastitih sredstava od PDV-a za transakcije iz Priloga X., dijela B, točke 10. Direktive 2006/112/EZ za financijske godine od 2014. do 2020. Litva je dokazala da je dosadašnji postotak tijekom vremena ostao stabilan. Stoga bi Litvi trebalo odobriti da za izračun osnovice vlastitih sredstava od PDV-a primjenjuje fiksni postotak u skladu s dopisom koji je poslala Komisija.

               (3)

               Zbog transparentnosti i pravne sigurnosti primjereno je vremenski ograničiti primjenjivost odobrenja.

               (4)

               Stoga je primjereno na odgovarajući način izmijeniti Odluku Komisije 2005/819/EZ, Euratom (4),

         DONIJELA JE OVU ODLUKU:
   Članak 1.
   U Odluci 2005/819/EZ, Euratom umeće se sljedeći članak 1.a:

      „Članak 1.a
      Odstupajući od članka 1. ove Odluke, za izračun osnovice vlastitih sredstava od PDV-a od 1. siječnja 2014. do 31. prosinca 2020. Litvi se odobrava primjena 0,10 % međuosnovice na transakcije iz Priloga X., dijela B, točke 10. (prijevoz putnika) Direktive 2006/112/EZ (5).

   Članak 2.
   Ova je Odluka upućena Republici Litvi.

      Sastavljeno u Bruxellesu 26. studenoga 2014.

            Za Komisiju

         Kristalina GEORGIEVA

            Potpredsjednica

      (1)  SL L 155, 7.6.1989., str. 9.

      (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).

      (3)  Ares(2014)371165.

      (4)  Odluka Komisije 2005/819/EZ, Euratom od 21. studenoga 2005. o odobrenju Republici Litvi da primjenjuje određene približne procjene za izračun osnovice vlastitih sredstava od PDV-a (SL L 305, 24.11.2005., str. 40.).

      (5)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).”


title: 2013/91/EU: Provedbena odluka Komisije od 18. veljače 2013. o izmjeni Odluke 2008/855/EZ o mjerama kontrole zdravlja životinja u pogledu klasične svinjske kuge u Latviji (priopćena pod brojem dokumenta C(2013) 722)  Tekst značajan za EGP

text:
               03/Sv. 042

               HR

               Službeni list Europske unije

               329

         32013D0091

               L 047/72

               SLUŽBENI LIST EUROPSKE UNIJE

               18.02.2013.

         PROVEDBENA ODLUKA KOMISIJE
   od 18. veljače 2013.
   o izmjeni Odluke 2008/855/EZ o mjerama kontrole zdravlja životinja u pogledu klasične svinjske kuge u Latviji
   (priopćena pod brojem dokumenta C(2013) 722)
   (Tekst značajan za EGP)
   (2013/91/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   budući da:

               (1)

               Odluka Komisije 2008/855/EZ od 3. studenoga 2008. o mjerama kontrole zdravlja životinja u pogledu klasične svinjske kuge u određenim državama članicama (3) propisuje određene mjere kontrole zdravlja životinja u pogledu klasične svinjske kuge u državama članicama ili njihovim regijama iz Priloga toj Odluci. Različite epidemiološke situacije u vezi s klasičnom svinjskom kugom registrirane su u državama članicama ili njihovim područjima. Prilog Odluci 2008/855/EZ se stoga sastoji od tri dijela od kojih svaki navodi područja država članica na koja se primjenjuju različite mjere s obzirom na epidemiološku situaciju.

               (2)

               Dotične države članice u kojima se nalaze područja navedena u dijelu II. Priloga Odluci 2008/855/EZ moraju osigurati da se pošiljke svježeg mesa svinja s gospodarstava smještenih na tim područjima, kao i mesnih pripravaka i mesnih proizvoda koji se sastoje od ili sadrže meso tih svinja, otpremaju u druge države članice samo ako su sukladne određenim zahtjevima.

               (3)

               Latvija je 20. studenoga 2012. izvijestila o slučajevima klasične svinjske kuge u divljih svinja u novadi Dagdas i Zilupes uz granicu s Rusijom i Republikom Bjelarusom. Divlje svinje bile su pregledane u okviru nacionalnog programa nadziranja. Osim toga 27. studenoga 2012. Latvija je izvijestila o izbijanju klasične svinjske kuge na gospodarstvima dvorišnog uzgoja na istom području.

               (4)

               Latvija je poduzela mjere u okviru Direktive Vijeća 2001/89/EZ od 23. listopada 2001. o mjerama Zajednice za kontrolu klasične svinjske kuge (4) i uspostavljena je zaražena zona na dijelu teritorija novadi Alūksnes, Rēzeknes, Daugavpils, Balvu, Rugāju, Viļakas, Baltinavas, Kārsavas, Ciblas, Ludzas, Zilupes, Dagdas, Aglonas i Krāslavas. Osim toga Latvija je dostavila Komisiji plan za iskorjenjivanje klasične svinjske kuge na dotičnom području te države članice. Taj plan je Komisija odobrila Provedbenom odlukom 2013/90/EU o odobrenju plana za iskorjenjivanje klasične svinjske kuge kod divljih svinja i o izvanrednom cijepljenju takvih svinja u nekim dijelovima Latvije (5).

               (5)

               Na temelju informacija koje je dostavila Latvija primjereno je navesti relevantne dijelove novadi Alūksnes, Rēzeknes, Daugavpils, Balvu, Rugāju, Viļakas, Baltinavas, Kārsavas, Ciblas, Ludzas, Zilupes, Dagdas, Aglonas i Krāslavas u dijelu II. Priloga Odluci 2008/855/EZ.

               (6)

               Odluku 2008/855/EZ potrebno je stoga odgovarajuće izmijeniti.

               (7)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   U dijelu II. Priloga Odluci 2008/855/EZ dodaje se sljedeći unos:

      „Latvija

      U novadi Alūksnes pagasti Pededzes i Liepnas. U novadi Rēzeknes pagasti Pušas, Mākoņkalna i Kaunatas. U novadi Daugavpils pagasti Dubnas, Višķu, Ambeļu, Biķernieku, Maļinovas, Naujenes, Tabores, Vecsalienas, Salienas, Skrudalienas, Demenes i Laucesas. U novadi Balvu pagasti Vīksnas, Kubuļu, Balvu, Bērzkalnes, Lazdulejas, Briežuciema, Vectilžas, Tilžas, Krišjāņu i Bērzpils. U novadi Rugāju pagasti Rugāju i Lazdukalna. U novadi Viļakas pagasti Žiguru, Vecumu, Kupravas, Susāju, Medņevas i Šķilbēnu. U novadi Baltinavas pagasts Baltinavas. U novadi Kārsavas pagasti Salnavas, Malnavas, Goliševas, Mērdzenes i Mežvidu. U novadi Ciblas pagasti Pušmucovas, Līdumnieku, Ciblas, Zvirgzdenes i Blontu. U novadi Ludzas pagasti Ņukšu, Briģu, Isnaudas, Nirzas, Pildas, Rundēnu i Istras. U novadi Zilupes pagasti Zaļesjes, Lauderu i Pasienes. U novadi Dagdas pagasti Andzeļu, Ezernieku, Šķaunes, Svariņu, Bērziņu, Ķepovas, Asūnes, Dagdas, Konstantinovas i Andrupenes. U novadi Aglonas pagasti Kastuļinas, Grāveru, Šķeltovas i Aglonas. U novadi Krāslavas pagasti Aulejas, Kombuļu, Skaistas, Robežnieku, Indras, Piedrujas, Kalniešu, Krāslavas, Kaplavas, Ūdrīšu i Izvaltas.”

   Članak 2.
   Ova Odluka upućena je državama članicama.

      Sastavljeno u Bruxellesu 18. veljače 2013.

            Za Komisiju

         Tonio BORG

            Član Komisije

      (1)  SL L 395, 10.12.1989., str. 13.

      (2)  SL L 224, 18.8.1990., str. 29.

      (3)  SL L 302, 13.11.2008., str. 19.

      (4)  SL L 316, 1.12.2001., str. 5.

      (5)  SL L 47, 20.2.2013., str. 70.


title: 2011/880/EU: Provedbena odluka Komisije od 21. prosinca 2011. o izmjeni Priloga I. Provedbenoj odluci 2011/402/EU o hitnim mjerama koje se primjenjuju na sjeme piskavice i određeno sjeme i mahunarke uvezene iz Egipta (priopćena pod brojem dokumenta C(2011) 9524)  Tekst značajan za EGP

text:
               15/Sv. 24

               HR

               Službeni list Europske unije

               33

         32011D0880

               L 343/117

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 21. prosinca 2011.
   o izmjeni Priloga I. Provedbenoj odluci 2011/402/EU o hitnim mjerama koje se primjenjuju na sjeme piskavice i određeno sjeme i mahunarke uvezene iz Egipta
   (priopćena pod brojem dokumenta C(2011) 9524)
   (Tekst značajan za EGP)
   (2011/880/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. podstavak (b) podtočke i. i iii.,
   budući da:

               (1)

               Uredbom (EZ) br. 178/2002 utvrđena su opća načela o hrani i hrani za životinje općenito, te posebno o sigurnosti hrane i hrane za životinje, na razini Unije i na nacionalnoj razini. Uredbom su predviđene hitne mjere za slučajeve kada je očito da bi hrana ili hrana za životinje uvezena iz treće zemlje mogla predstavljati ozbiljan rizik za zdravlje ljudi, zdravlje životinja ili za okoliš, te da se takav rizik ne može na zadovoljavajući način ukloniti mjerama koje poduzima pogođena država članica ili više njih.

               (2)

               Uredbom (EZ) br. 852/2004 Europskog parlamenta i Vijeća od 29. travnja 2004. o higijeni hrane (2) utvrđena su opća pravila o higijeni hrane za subjekte u poslovanju s hranom. Ta pravila uključuju zahtjeve higijene kojima se osigurava da uvezena hrana odgovara barem istim standardima higijene kao i hrana proizvedena u Uniji, ili istovrijednim standardima.

               (3)

               Određene serije sjemena piskavice uvezenog iz Egipta identificirane su kao uzrok izbijanja u Europskoj uniji Shiga toksin (STEC) producirajuće bakterije Escherichia coli serotipa O104:H4. Kao izvor izbijanja utvrđeno je sjeme piskavice iz Egipta koje je konzumirano u obliku klica.

               (4)

               U skladu s time, Provedbenom odlukom 2011/402/EU (3) uvedena je zabrana puštanja u slobodan promet u Europskoj uniji određenih sjemena i mahunarki uvezenih iz Egipta koje se svrstavaju pod tarifne oznake KN navedene u Prilogu toj Odluci. Zabrana prestaje važiti 31. ožujka 2012.

               (5)

               Međutim, osušeno lomljeno mahunasto povrće, lomljena soja te lomljeno uljano sjeme i uljni plodovi ne koriste se za proizvodnju klica. Osušeno lomljeno mahunasto povrće, lomljena soja i lomljeno uljano sjeme i uljni plodovi uvezeni iz Egipta ne trebaju se više smatrati rizikom za sigurnost hrane te se trebaju ponovno odobriti za uvoz u Uniju.

               (6)

               Hitne mjere utvrđene Provedbenom odlukom 2011/402/EU potrebno je stoga izmijeniti na temelju tih novih informacija.

               (7)

               Prilog Provedbenoj odluci 2011/402/EU potrebno je stoga izmijeniti u skladu s time.

               (8)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Prilog Provedbenoj odluci 2011/402/EU zamjenjuje se tekstom u Prilogu ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 21. prosinca 2011.

            Za Komisiju

         John DALLI

            Član Komisije

      (1)  SL L 31, 1.2.2002., str. 1.

      (2)  SL L 139, 30.4.2004., str. 1.

      (3)  SL L 179, 7.7.2011., str. 10.
   PRILOG

         „PRILOG

            Sjeme i mahunarke iz Egipta čiji je puštanje u slobodan promet u Europskoj uniji zabranjeno do 31. ožujka 2012.

                     Tarifna oznaka KN (1)

                     Opis

                     ex 0704 90 90

                     Klice rukole

                     ex 0706 90 90

                     Klice cikle, klice rotkvice

                     ex 0708

                     Klice mahunastog povrća, svježe ili rashlađene

                     ex 0709 90 90
                     ex 0709 99 90 (2)

                     Klice soje

                     ex 0713

                     Osušeno mahunasto povrće, u zrnu, neovisno je li oljušteno, nelomljeno

                     0910 99 10

                     Sjeme piskavice (kozjeg roga)

                     ex 1201 00
                     ex 1201 (2)

                     Soja, nelomljena

                     1207 50

                     Sjeme gorušice

                     ex 1207 99 97
                     ex 1207 99 96 (2)

                     Ostalo uljano sjeme i uljni plodovi, nelomljeni

                     1209 10 00

                     Sjeme šećerne repe

                     1209 21 00

                     Sjeme lucerne (alfalfa)

                     1209 91

                     Sjeme povrća

                     ex 1214 90 90

                     Klice lucerne (alfalfa)

      (1)  Tarifne oznake koje se navode u ovoj Odluci odnose se na oznake utvrđene u 2. dijelu Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o zajedničkoj carinskoj tarifi (SL L 256, 7.9.1987., str. 1.).

      (2)  Tarifna oznaka na dan 1.1.2012.”


title: Provedbena odluka Komisije (EU) 2015/892 оd 9. lipnja 2015. o odobrenju plana preventivnog cijepljenja protiv nisko patogene influence ptica na gospodarstvu na kojemu se drže divlje patke u Portugalu i određenih mjera za ograničenje njihova kretanja i njihovih proizvoda (priopćeno pod brojem dokumenta C(2015) 3745)

text:
                  11.6.2015

                  HR

                  Službeni list Europske unije

                  L 146/11

            PROVEDBENA ODLUKA KOMISIJE (EU) 2015/892
      оd 9. lipnja 2015.
      o odobrenju plana preventivnog cijepljenja protiv nisko patogene influence ptica na gospodarstvu na kojemu se drže divlje patke u Portugalu i određenih mjera za ograničenje njihova kretanja i njihovih proizvoda

            (priopćeno pod brojem dokumenta C(2015) 3745)

      (Vjerodostojan je samo tekst na portugalskom jeziku)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Direktivu Vijeća 2005/94/EZ od 20. prosinca 2005. o mjerama Zajednice za kontrolu influence ptica i o stavljanju izvan snage Direktive 92/40/EEZ (1), a posebno njezin članak 57. stavak 2.,
      budući da:

                  (1)

                  Direktivom 2005/94/EZ predviđeno je da države članice moraju osigurati zabranu cijepljenja protiv influence ptica na njihovu državnom području, osim kada se provodi hitno cijepljenje ili preventivno cijepljenje u skladu s uvjetima utvrđenima u odgovarajućim odjeljcima poglavlja IX. te Direktive.

                  (2)

                  Odjeljkom 3. poglavlja IX. Direktive 2005/94/EZ predviđeno je da države članice mogu uvesti preventivno cijepljenje peradi ili drugih ptica koje se drže u zatočeništvu kao dugoročnu mjeru radi kontrole te bolesti, ako na temelju procjene rizika smatraju da su određeni dijelovi njihova državnog područja ili načini držanja peradi ili drugih ptica koje se drže u zatočeništvu izloženi riziku zaraze influencom ptica.

                  (3)

                  U skladu s člankom 52. stavkom 1. točkom (c) te Direktive za cijepljenje peradi ili drugih ptica koje se drže u zatočeništvu protiv influence ptica upotrebljavaju se samo cjepiva odobrena u skladu s Direktivom 2001/82/EZ (2) Europskog parlamenta i Vijeća ili Uredbom (EZ) br. 726/2004 (3) Europskog parlamenta i Vijeća.

                  (4)

                  Nisko patogena influenca ptica u Portugalu je iskorijenjena. Prema rezultatima procjene rizika međutim veliki je broj rasplodnih divljih patki koje se drže na gospodarstvu smještenom u Vila Nova da Barquinha u regiji Lisboa e Vale do Tejo (Ribatejo Norte) još izložen potencijalnom riziku od zaraze influencom ptica zbog mogućeg neizravnog kontakta s divljim pticama.

                  (5)

                  Portugal je stoga Komisiji predao na odobrenje uzastopne planove preventivnog cijepljenja protiv nisko patogene influence ptica od kojih je najnoviji odobren Komisijinom provedbenom odlukom 2013/651/EU (4), a Portugal ga provodi od 31. srpnja 2014.

                  (6)

                  Kako je predviđeno Provedbenom odlukom, Portugal je Stalnom odboru za bilje, životinje, hranu i hranu za životinje predao izvješće o provedbi tog plana. Tim se izvješćem pokazalo da je kruženje virusa uspješno spriječeno unutar cijepljenog jata pataka i u peradarskim gospodarstvima smještenima u okolnom području.

                  (7)

                  Znanstvenim mišljenjima Europske agencije za sigurnost hrane u 2005. (5), 2007. (6) i 2008. (7) potvrđeno je da je preventivno cijepljenje koristan alat kojim se nadopunjuju kontrolne mjere za influencu ptica.

                  (8)

                  Portugal je 1. veljače 2015. Komisiji predao na odobrenje novi plan preventivnog cijepljenja protiv nisko patogene influence ptica. Plan se treba primijeniti do 31. prosinca 2020. („plan preventivnog cijepljenja”).

                  (9)

                  Uzimajući u obzir epidemiološko stanje u pogledu nisko patogene influence ptica u Portugalu, rizik povezan s vrstom dotičnog gospodarstva i ograničeno područje primjene plana preventivnog cijepljenja, plan je potrebno odobriti i provesti do 31. prosinca 2020.

                  (10)

                  Osim toga, kako bi se otkrilo potencijalno tiho kruženje virusa među cijepljenim divljim patkama, treba provesti nadzor nad gospodarstvima koja drže cijepljene divlje patke i necijepljene indikatorske ptice kako je utvrđeno planom preventivnog cijepljenja.

                  (11)

                  Primjereno je i uvesti određena ograničenja na kretanje i otpremanje cijepljenih divljih pataka, njihovih rasplodnih jaja i divljih pataka koji potječu od takvih pataka u skladu s planom preventivnog cijepljenja. Zbog malog broja divljih pataka prisutnih na gospodarstvu gdje se preventivno cijepljenje treba provesti te zbog sljedivosti i logistike, cijepljene divlje patke ne treba premjestiti s tog gospodarstva već ih treba usmrtiti nakon što završi njihov reproduktivni ciklus u skladu s člankom 18. Uredbe Vijeća (EZ) br. 1099/2009 (8) i na neškodljiv način uništiti u skladu sa zahtjevima utvrđenima Uredbom Komisije (EU) br. 142/2011. (9)

                  (12)

                  Portugal je poduzeo dodatne mjere u skladu s Odlukom Komisije 2006/605/EZ (10) za trgovinu peradi namijenjene za obnovu populacije slobodno živuće divljači.

                  (13)

                  Kako bi se smanjio gospodarski utjecaj na predmetno gospodarstvo, treba dopustiti određena odstupanja od ograničenja kretanja za divlje patke koje potječu od cijepljenih roditeljskih divljih patki ako takva kretanja ne povećavaju rizik širenja influence ptica i pod uvjetom da se provodi službeni sustav nadziranja te da su ispunjeni određeni zahtjevi za zdravlje životinja za trgovinu unutar Unije.

                  (14)

                  Kako bi Komisija i ostale države članice mogle pratiti kako Portugal provodi plan preventivnog cijepljenja, primjereno je da Portugal o napretku redovito obavještava Stalni odbor za bilje, životinje, hranu i hranu za životinje.

                  (15)

                  Budući da bi plan trebao biti odobren za razdoblje od nekoliko godina, Portugal će možda trebati uvesti određene prilagodbe plana preventivnog cijepljenja, kao što je broj divljih pataka koje treba cijepiti ili vrstu cjepiva koje treba upotrebljavati te prijevremeni prestanak cijepljenja. Stoga bi se ovom Odlukom trebala predvidjeti obveza Portugala da o takvim predviđenim prilagodbama obavijesti Komisiju kako bi se ona mogla s njima složiti bez potrebe za ponovnim odobrenjem plana ili zahtijevati novi postupak odobrenja.

                  (16)

                  Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

            DONIJELA JE OVU ODLUKU:
      Članak 1.
      Predmet i područje primjene
      1.   Ovom se Odlukom utvrđuju mjere koje treba primijeniti u Portugalu na jednom gospodarstvu u općini Vila Nova da Barquinha, regiji Lisboa e Vale do Tejo (Ribatejo Norte), gdje se provodi preventivno cijepljenje divljih patki (Anas platyrhynchos) namijenjenih za nadopunjavanje populacije pernate divljači („divlje patke”) i koje je izloženo riziku unošenja virusa influence ptica.
      Tim se mjerama obuhvaćaju:

                  (a)

                  određena ograničenja na kretanje i otpremanje cijepljenih divljih patki, njihovih rasplodnih jaja i divljih patki koja potječu od takvih patki unutar Portugala i na njihove pošiljke iz Portugala;

                  (b)

                  neškodljivo uništavanje cijepljenih divljih patki.

            2.   Ova se Odluka primjenjuje ne dovodeći u pitanje mjere zaštite koje poduzima Portugal u skladu s Direktivom 2005/94/EZ i Odlukom 2006/605/EZ.
      Članak 2.
      Odobrenje plana preventivnog cijepljenja
      1.   Plan preventivnog cijepljenja protiv nisko patogene influence ptica u Portugalu, kojeg je Portugal 1. veljače 2015. Komisiji predao na odobrenje i koji je potrebno provesti na gospodarstvu iz članka 1. stavka 1. do 31. prosinca 2020., („plan preventivnog cijepljenja”) odobren je.
      2.   Komisija objavljuje plan preventivnog cijepljenja na svojem web-mjestu.
      Članak 3.
      Uvjeti provedbe plana preventivnog cijepljenja
      1.   Portugal osigurava da se plan preventivnog cijepljenja provodi uporabom monovalentnog inaktiviranog cjepiva koje sadržava influencu ptica podtipa H5 odobrenog u skladu s Direktivom 2001/82/EZ ili Uredbom (EZ) br. 726/2004.
      2.   Portugal osigurava da se plan preventivnog cijepljenja provodi kako je navedeno.
      Članak 4.
      Označivanje i ograničenja na kretanje te otpremanje i neškodljivo uništavanje cijepljenih divljih patki
      Portugal osigurava da se cijepljene divlje patke na gospodarstvu navedenom u članku 1. stavku 1.:

                  (a)

                  pojedinačno označuju;

                  (b)

                  ne premještaju u druga peradarska gospodarstva unutar Portugala;

                  (c)

                  ne otpremaju iz Portugala.

            Nakon njihova razdoblja razmnožavanja te se divlje patke usmrćuju na gospodarstvu navedenom u članku 1. stavku 1. ove Odluke u skladu sa zahtjevima iz članka 18. Uredbe (EZ) br. 1099/2009, a njihove se lešine neškodljivo uništavaju u skladu sa zahtjevima iz Uredbe (EU) br. 142/2011.
      Članak 5.
      Ograničenja na kretanje rasplodnih jaja divljih patki s gospodarstva navedenog u članku 1. stavku 1. i njihovo otpremanje
      Portugal osigurava da se rasplodna jaja divljih patki s gospodarstva navedenog u članku 1. stavku 1.:

                  (a)

                  samo premještaju u valjaonicu u Portugalu;

                  (b)

                  ne otpremaju iz Portugala.

            Članak 6.
      Ograničenja na kretanje divljih patki koje potječu od cijepljenih divljih patki i njihovo otpremanje
      1.   Portugal osigurava da se divlje patke koje potječu od cijepljenih roditeljskih divljih patki nakon valjenja samo premjeste s gospodarstva navedenog u članku 1. stavku 1. u okolno područje kako ga je Portugal uspostavio i utvrdio u planu preventivnog cijepljenja.
      2.   Odstupajući od stavka 1. divlje patke koje potječu od cijepljenih roditeljskih divljih patki i koje su starije od četiri mjeseca mogu se:

                  (a)

                  pustiti u divljinu u Portugalu ili

                  (b)

                  otpremiti iz Portugala pod uvjetom da su:

                              i.

                              rezultati nadziranja i laboratorijskog testiranja kako je navedeno u planu preventivnog cijepljenja povoljni;

                              ii.

                              ispunjeni uvjeti otpremanja peradi namijenjene za obnovu populacije slobodno živuće divljači utvrđeni Odlukom 2006/605/EZ.

            Članak 7.
      Certificiranje zdravlja radi trgovine divljih patki koje potječu od cijepljenih roditeljskih divljih patki unutar Unije
      Portugal osigurava da zdravstveni certifikati za trgovinu peradi namijenjenoj za nadopunjavanje populacije pernate divljači unutar Unije koji su priloženi uz otpremljene divlje patke u skladu s člankom 6. stavkom 2. točkom (b) sadržavaju sljedeću rečenicu:

         „Ova je pošiljka u skladu s uvjetima zdravlja životinja iz Provedbene odluke Komisije (EU) 2015/892 (*).

      Članak 8.
      Izvješća i informacije
      1.   Portugal podnosi Komisiji izvješće o provedbi plana preventivnog cijepljenja u roku od mjesec dana od datuma priopćenja ove Odluke te izvješćuje svakih godinu dana nakon tog datuma na sastanku Stalnog odbora za bilje, životinje, hranu i hranu za životinje.
      2.   Portugal Komisiju obavješćuje o sljedećem:

                  (a)

                  planirane izmjene plana preventivnog cijepljenja koji je odobren u članku 2.;

                  (b)

                  datum prestanka cijepljenja na gospodarstvu iz članka 1. stavka 1.

            3.   Komisija mora razmotriti izmjene koje je predložio Portugal i:

                  (a)

                  složiti se s predloženim izmjenama plana preventivnog cijepljenja u skladu s člankom 2.;

                  (b)

                  ili predvidjeti novi postupak odobravanja za izmijenjeni plan preventivnog cijepljenja.

            Članak 9.
      Primjenjivost
      Ova Odluka primjenjuje se do 31. prosinca 2020.
      Članak 10.
      Adresat
      Ova je Odluka upućena Portugalskoj Republici.

         Sastavljeno u Bruxellesu 9. lipnja 2015.

               Za Komisiju

            Vytenis ANDRIUKAITIS

               Član Komisije

         (1)  SL L 10, 14.1.2006., str. 16.

         (2)  Direktiva 2001/82/EZ Europskog parlamenta i Vijeća od 6. studenoga 2001. o zakoniku Zajednice o veterinarsko-medicinskim proizvodima (SL L 311, 28.11.2001., str. 1.).

         (3)  Uredba (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini te uspostavi Europske agencije za lijekove (SL L 136, 30.4.2004., str. 1.).

         (4)  Provedbena odluka Komisije 2013/651/EU оd 8. studenoga 2013. o odobravanju plana preventivnog cijepljenja protiv nisko patogene influence ptica u gospodarstvu na kojemu se drže divlje patke u Portugalu i određenih odredbi za njihovo kretanje i njihove proizvode (SL L 302, 13.11.2013., str. 53.).

         (5)  Znanstveno mišljenje o zdravlju i dobrobiti životinja u pogledu influence ptica (EFSA Journal (2005.) 266., 1.–21.).

         (6)  Znanstveno mišljenje o cijepljenju protiv influence ptica podtipova H5 ili H7 kod domaće peradi i ptica koje se drže u zatočeništvu (EFSA Journal (2007.) 489.).

         (7)  Znanstveno mišljenje o zdravlju i dobrobiti životinja u pogledu influence ptica te rizicima njezinog unošenja u peradarska gospodarstva EU-a (EFSA Journal (2008.) 715., 1.–161.).

         (8)  Uredba Vijeća (EZ) br. 1099/2009 od 24. rujna 2009., godine o zaštiti životinja u trenutku usmrćivanja (SL L 303, 18.11.2009., str. 1.).

         (9)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).

         (10)  Odluka Komisije 2006/605/EZ od 6. rujna 2006. o određenim mjerama zaštite u trgovini unutar Zajednice peradi namijenjene za obnovu populacije slobodno živuće divljači (SL L 246, 8.9.2006., str. 12.).


title: 2012/512/EU: Provedbena odluka Komisije od 21. rujna 2012. o određivanju datuma za početak djelovanja viznog informacijskog sustava (VIS) u trećoj regiji

text:
               19/Sv. 12

               HR

               Službeni list Europske unije

               205

         32012D0512

               L 256/21

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 21. rujna 2012.
   o određivanju datuma za početak djelovanja viznog informacijskog sustava (VIS) u trećoj regiji
   (2012/512/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 767/2008 Europskog parlamenta i Vijeća od 9. srpnja 2008. o viznom informacijskom sustavu (VIS) i razmjeni podataka među državama članicama o vizama za kratkotrajni boravak (Uredba o VIS-u) (1), a posebno njezin članak 48. stavak 3.,
   budući da:

               (1)

               U skladu s Odlukom Komisije 2010/49/EZ od 30. studenoga 2009. o određivanju prvih regija za početak djelovanja viznog informacijskog sustava (VIS) (2), treća regija u kojoj treba započeti prikupljanje i prijenos podataka u vizni informacijski sustav za sve zahtjeve obuhvaća Afganistan, Bahrein, Iran, Irak, Kuvajt, Oman, Katar, Saudijsku Arabiju, Ujedinjene Arapske Emirate i Jemen.

               (2)

               Države članice obavijestile su Komisiju da su donijele sve potrebne tehničke i pravne akte za prikupljanje i prijenos podataka iz članka 5. stavka 1. Uredbe o VIS-u u vizni informacijski sustav za sve zahtjeve u toj regiji, uključujući mjere za prikupljanje i/ili prijenos podataka u ime druge države članice.

               (3)

               Budući da je tako uvjet iz članka 48. stavka 3. prve rečenice Uredbe o VIS-u ispunjen, treba odrediti datum za početak djelovanja VIS-a u trećoj regiji.

               (4)

               Zbog potrebe određivanja datuma za početak djelovanja VIS-a u bliskoj budućnosti, ova Odluka treba stupiti na snagu na dan objave u Službenom listu Europske unije.

               (5)

               Budući da se Uredba o VIS-u gradi na schengenskoj pravnoj stečevini, Danska je u skladu s člankom 5. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, obavijestila da je Uredbu o VIS-u prenijela u svoje nacionalno pravo. Stoga je Danska u skladu s međunarodnim pravom obvezna ovu Odluku primjenjivati.

               (6)

               Ova Odluka predstavlja razvoj odredaba schengenske pravne stečevine u kojoj Ujedinjena Kraljevina ne sudjeluje u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (3). Ova Odluka stoga za Ujedinjenu Kraljevinu nije obvezujuća i u njoj se ne primjenjuje.

               (7)

               Ova Odluka predstavlja razvoj odredaba schengenske pravne stečevine u kojoj Irska ne sudjeluje u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (4). Ova Odluka stoga za Irsku nije obvezujuća i u njoj se ne primjenjuje.

               (8)

               Što se tiče Islanda i Norveške, ova Odluka predstavlja razvoj odredaba schengenske pravne stečevine u smislu Sporazuma Vijeća Europske unije s Republikom Islandom i Kraljevinom Norveškom o pridruživanju tih dviju država provedbi, primjeni i razvoju schengenske pravne stečevine (5), u području na koje upućuje članak 1. točka (B) Odluke Vijeća 1999/437/EZ o određenim rješenjima za primjenu tog Sporazuma (6).

               (9)

               Što se tiče Švicarske, ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (7), u području na koje upućuje članak 1. točka (B) Odluke 1999/437/EZ koja se čita u vezi s člankom 3. Odluke Vijeća 2008/146/EZ (8).

               (10)

               Što se tiče Lihtenštajna, ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, u području iz članka 1. točke (B) Odluke 1999/437/EZ u vezi s člankom 3. Odluke Vijeća 2011/350/EU (9).

               (11)

               Što se tiče Cipra ova Uredba predstavlja akt koji se gradi na schengenskoj pravnoj stečevini, ili je na neki drugi način s njom povezan, u smislu članka 3. stavka 2. Akta o pristupanju iz 2003.

               (12)

               Što se tiče Bugarske i Rumunjske ova Odluka predstavlja akt koji se gradi na schengenskoj pravnoj stečevini, ili je na neki drugi način s njom povezan, u smislu članka 4. stavka 2. Akta o pristupanju iz 2005.,

         DONIJELA JE OVU ODLUKU:
   Članak 1.
   Vizni informacijski sustav, određen Odlukom 2010/49/EZ, u trećoj regiji započinje djelovati 2. listopada 2012.
   Članak 2.
   Ova Odluka stupa na snagu na dan objave u Službenom listu Europske unije.
   Članak 3.
   Ova se Odluka primjenjuje u skladu s Ugovorima.

      Sastavljeno u Bruxellesu 21. rujna 2012.

            Za Komisiju

            Predsjednik

         José Manuel BARROSO

      (1)  SL L 218, 13.8.2008., str. 60.

      (2)  SL L 23, 27.1.2010., str. 62.

      (3)  SL L 131, 1.6.2000., str. 43.

      (4)  SL L 64, 7.3.2002., str. 20.

      (5)  SL L 176, 10.7.1999., str. 36.

      (6)  SL L 176, 10.7.1999., str. 31.

      (7)  SL L 53, 27.2.2008., str. 52.

      (8)  SL L 53, 27.2.2008., str. 1.

      (9)  SL L 160, 18.6.2011., str. 19.